b'\n_START_ARTICLE_\nThe Man from Tallahassee (Izgubljeni)\n_START_SECTION_\nFlashback\n_START_PARAGRAPH_\nNakon \xc5\xa1to ga ostavi djevojka, John Locke padne u depresiju i postaje pustinjak. Jednoga dana mladi\xc4\x87 imena Peter Talbot (Patrick J. Adams) zakuca mu na vrata i otkrije da se Lockeov otac - prevarant Anthony Cooper (Kevin Tighe) - namjerava o\xc5\xbeeniti s Peterovom majkom, premda koristi la\xc5\xbeno ime. Locke odlazi u cvje\xc4\x87arnicu gdje se njegov otac susre\xc4\x87e s Peterovom majkom. Budu\xc4\x87i da zna da je jedini cilj Coopera o\xc5\xbeeniti se s tom osobom kako bi do\xc5\xa1ao do njezinog novca, Locke mu prilazi i upozorava ga da otka\xc5\xbee vjen\xc4\x8danje ili \xc4\x87e biti prisiljen re\xc4\x87i \xc5\xbeeni istinu. Cooper nevoljko pristaje._NEWLINE_Kasnije do Lockea dolaze dvoje detektiva koji mu govore da je Peter mrtav. Shvativ\xc5\xa1i da je Peterovu smrt prouzro\xc4\x8dio Cooper, Locke odlazi do njegovog stana gdje se ponovno su\xc4\x8deljavaju; Cooper negira Lockeove optu\xc5\xbebe o Peterovom ubojstvu. Govori mu da je Peterova majka devastirana gubitkom i da je otkazala vjen\xc4\x8danje te uvjerava Lockea da sam mo\xc5\xbee provjeriti istinu ako je nazove na telefon. U trenutku kada Locke zbilja i pri\xc4\x91e telefonu kako bi provjerio istinitost Cooperovih tvrdnji, ovaj se zalije\xc4\x87e u njega i baca ga kroz prozor. Locke ipak pre\xc5\xbeivljava pad s osmog kata._NEWLINE_Dok le\xc5\xbei u bolnici, dvoje detektiva ga obavje\xc5\xa1tavaju da je njegov otac pobjegao u Meksiko gdje je nestao. Nakon \xc5\xa1to odu, fizioterapeut podi\xc5\xbee Lockea iz kreveta i po prvi puta ga stavlja u invalidska kolica.\n_START_SECTION_\nNa otoku\n_START_PARAGRAPH_\nJohn Locke, Sayid Jarrah (Naveen Andrews), Kate Austen (Evangeline Lilly) i Danielle Rousseau (Mira Furlan) nalaze se malo izvan kampa Drugih i \xc5\xa1okirani promatraju Jacka Shepharda (Matthew Fox) koji se prijateljski dru\xc5\xbei s Drugima; Kate je ustrajna u svojem mi\xc5\xa1ljenju da su za njegovo pona\xc5\xa1anje odgovorni Drugi._NEWLINE_Rousseau odlazi, a ostali se jo\xc5\xa1 vi\xc5\xa1e pribli\xc5\xbee kampu. Kate ulazi u Jackovu ku\xc4\x87u i unato\xc4\x8d njezinom opiranju da ne\xc4\x87e oti\xc4\x87i bez njega, on odlu\xc4\x8duje ostati s Drugima. U tom trenutku dvojica Drugih ulaze u ku\xc4\x87u i zarobe Kate, a uskoro zarobe i Sayida. U me\xc4\x91uvremenu Locke ulazi u ku\xc4\x87u Bena Linusa (Michael Emerson). Locke ga budi i prijeti mu uz zahtjev da \xc5\xbeeli saznati gdje se nalazi podmornica. Prekida ih Alex (Tania Raymonde), Benova posvojena k\xc4\x87erka, koju Locke grabi i skriva u ormar. Nedugo potom dolaze Tom (M.C. Gainey) i Richard Alpert (Nestor Carbonell) koji govore Benu da su zarobili Kate i Sayida koji su poku\xc5\xa1ali spasiti Jacka. Ben ka\xc5\xbee Tomu da ih razdvoje i odvojeno ispitaju, a Richarda zamoli da mu dovede \xc4\x8dovjeka iz Tallahasseeja. Nakon \xc5\xa1to njih dvojica odu, Locke ka\xc5\xbee Alex da mu donese Sayidov ruksak nakon \xc4\x8dega Ben zaklju\xc4\x8di da Locke \xc5\xbeeli uni\xc5\xa1titi podmornicu Drugih._NEWLINE_Jack posjeti zarobljenu Kate i govori joj da se dogovorio s Drugima da ga puste ku\xc4\x87i. Alex dolazi do Sayidovog ruksaka. Uskoro odvede Lockea do podmornice - ne znaju\xc4\x87i da ju majka promatra iz obli\xc5\xbenjeg grmlja - i govori Lockeu da Ben samo manipulira s njim zbog toga \xc5\xa1to Ben manipulira svima oko sebe. Kada se Jack susretne s Benom i zamoli ga da oslobodi njegove prijatelje nakon \xc5\xa1to napusti otok, Jacka i Juliet Burke (Elizabeth Mitchell) pratnja odvede do doka gdje se nalazi podmornica. Tamo se susre\xc4\x87u s Lockeom koji se ba\xc5\xa1 vra\xc4\x87a istim putem. Jack ga upita \xc5\xa1to on radi ovdje, a Locke jednostavno odgovara: "\xc5\xbdao mi je". U tom trenutku iza njih podmornica eksplodira._NEWLINE_Nedugo potom Locke se nalazi zatvoren u sobi. Ben i Richard otvaraju vrata i Locke govori Benu da je svjestan da je Ben \xc5\xbeelio da ovaj uni\xc5\xa1ti podmornicu. Ben mu otkriva da je \xc5\xbeelio prona\xc4\x87i na\xc4\x8din kako da Jacka zadr\xc5\xbei na otoku, ali nije znao kako; umjesto njega Locke je rije\xc5\xa1io taj problem. Ben i Richard odvode Lockea niz hodnik kojemu usput Ben govori da je iz njemu nepoznatog razloga Locke "povezan" s otokom i da ga to \xc4\x8dini "jako, jako va\xc5\xbenim". Ben i Locke do\xc4\x91u do sobe, a nakon \xc5\xa1to otvore vrata Locke unutra vidi svoga oca, Anthonyja Coopera (Kevin Tighe).\n_START_SECTION_\nProdukcija\n_START_PARAGRAPH_\nU sceni u kojoj Locke gleda televiziju u svom stanu mo\xc5\xbee se \xc4\x8duti serija Expos\xc3\xa9._NEWLINE_Tijekom flashback scene Anthony Cooper Lockeu nudi bocu skupocjenog MacCutcheon 60 viskija, istog onog viskija kojeg su koristili Charles Widmore (Penelopin otac) i Desmond, Charlie i Hurley u epizodi Flashes Before Your Eyes te Sayid u epizodi He\'s Our You._NEWLINE_U sceni u kojoj je Locke ba\xc4\x8den kroz prozor, glumac Terry O\'Quinn glumi samo do odre\xc4\x91enog dijela - trenutak razbijanja prozora snimio je kaskader. Podmornica je ve\xc4\x87inom bila la\xc5\xbena, napravljena od obojanog stiropora preko \xc5\xbeeljezne strukture, ali interijeri podmornice snimljeni su na SS-287 i USS Arizona Memorial.\n_START_SECTION_\nNagrade\n_START_PARAGRAPH_\nGlumac Terry O\'Quinn poslao je upravo ovu epizodu na razmatranje njegovog rada za kategoriju najboljeg sporednog glumca za presti\xc5\xbene televizijske nagrade Emmy 2007. godine. Nagradu je i osvojio. Epizoda je tako\xc4\x91er poslana na razmatranje za kategoriju najboljeg scenarija za dramsku seriju, ali u kona\xc4\x8dnici nije nominirana.'